text: Vandretur skal fjerne fordomme om søvnsygdom
  23 april 2014 kl. 14.15
  En 44-årig mand fra Hasle har besluttet at vandre på Hærvejen gennem Jylland for at gøre opmærksom på søvnlidelsen søvnapnø og de fordomme, der omgærder den.
  Folk, der lider af søvnapnø, er gamle, overvægtige mænd, der bare kan tabe sig for at undgå lidelsen. Sådan lyder den typiske fordom ifølge Henrik Nielsen, der lider af sygdommen. Nu vil han gøre op med fordommene.
  - Alle kan lide af sygdommen. Både tykke og tynde, gamle og børn. Derfor vil jeg også skrive en bog, og så håber jeg, den giver et stort overskud, som jeg så vil donere til børn, der er ramt af søvnapnø, siger Henrik Nielsen til TV SYD.
  For Henrik Nielsen betyder sygdommen, at han uden behandling vil vågne op til 80 gange i timen, når han sover. Ved søvnapnø lukker kroppen for ilten oppe i svælget, når man sover. Henrik Nielsen har ved en søvntest registreret en periode på 75 sekunder, hvor han ikke fik ilt.
  